Алберт Остермайер
Lost Angel

Превод от немски: Венцеслав Константинов, —

chitanka.info

Lost Angel[0]

ангел мой обичам мръсното ти

лице изцапаната ти уста

обезсърчените ти очи както

стоиш безпомощно в супермаркета &

не можеш да се платиш

цигарите & никой не ти дава и пфениг

за една твоя усмивка когато

срокът на годност на предлаганите

блянове за тебе изтече аз те взех

със себе си & ти падна в леглото ми ИЗСТЪРЖИ

ПЛЕСЕНТА ОТ СЪРЦЕТО МИ ПРЕКАЛЕНО УМОРЕНА

СЪМ ЗА ТОЗИ СВЯТ събух ти

обувките как само стъпваше накриво

на своите токчета & в края на

ескалатора едва не си счупи

глезените пуснах една плоча

дадох ти чаша & гледах как твоето

евтино червило полепва

по нея & ти със затворени

очи все по-трескаво дърпаш от

последната цигара която бе

намерила в ръчната си чанта

поисках да ти дам от моите

но ти отвърна само с усмивка НЯМАМ

НУЖДА ОТ ТЕБ & аз не знаех

какво да направя излязох на

балкона когато се върнах тя

стоеше гола на вратата една сянка

от плът изчезна в леглото

още лежеше роклята й тъканта

върху която ще спя докато

някога я протрия

с устните си & тебе

ангел мой отново зърна в супермаркета

застанал пред щанда с намалени

стоки странно крилато същество с

празни джобове изгорени пръсти &

ти ще ме вземеш със себе си & в своите

прегръдки & ще ми позволиш да остана в тях

докато мога да полетя & изчезна

1999

[0] Lost Angel — Паднал ангел (англ.) — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.